Venemaast eraldumisel jäid Eestis asunud laeva-,  raudtee-, vineeri- ja tekstiilitehased, nende hulgas ka maailma suurimad puuvillatehased Narva Kreenholm, ilma oma senisest suurimast tarbijast - idaturust. Võiks arvata, et see oli surmahoop Eesti tööstusele. Ent Eesti majandus kohanes kiiresti uute nõudmistega. Tööstus organiseeriti kõigepealt rahuldama siseriiklikke vajadusi, alustades samal ajal uuendustega, pidades silmas ekspordi võimalusi läände. Paralleelselt loodi juurde uusi tööstusharusid. Siinjuures väärib mainimist suures osas küll veel  katsetamisjärgus olnud, kuid juba edukalt töötanud ja üha laienenud põlevkivitööstus.